Taflfélag Reykjavíkur Íslandsmeistari unglingasveita Taflfélag Reykjavíkur endurheimti Íslandsmeistaratitil í flokki unglingasveita eftir nokkra bið , en A-lið félagsins vann sanngjarnan sigur á Íslandsmótinu sem fram fór í Garðabænum í gær . Ekki nóg með það , heldur átti TR bestu B - , D - , E - og F-sveitina ; einungis gullverðlaun C-sveita gengu félaginu úr greipum . Taflfélag Reykjavíkur mætti með stærri hóp en nokkru sinni fyrr , en 28 krakkar tóku þátt fyrir hönd félagsins , sem er tvöfalt fleiri en í fyrra og fjórum krökkum meira en árið 2011 , en þá mætti félagið til leiks með 5 sveitir og var það met þá . Nú stillti TR upp sex sveitum sem stóðu sig allar vel . Sérstaklega var gaman að sjá hvað þáttur stúlkna mikill , en 9 stúlkur tefldu fyrir félagið , eða um 1/3 hópsins . Er þetta stærra hlutfall , heldur en hlutfall stúlkna meðal iðkenda almennt í skákinni og gefur vonandi fyrirheit um fjölgun stúlkna í skákinni . TR sendi jafnframt sérstaka stúlknasveit til leiks – og var raunar eina félagið sem gerði það – og voru liðskonur allar á aldrinum 6 til 7 ára . Til viðbótar má nefna að á sama tíma og mótið fór fram laugardagsæfing í Taflfélagi Reykjavíkur , þar sem 26 krakkar tóku þátt . Þannig að allt í allt voru 54 krakkar að tefla fyrir hönd félagsins eða á vegum þess , sem ber markvissri uppbyggingu unglingastarfs TR fagurt vitni . A-sveit TR vann sanngjarnan sigur . Hún hlaut 23,5 vinning af 28 mögulegum og varð 2,5 og 3 vinningum á undan helstu keppinautum sínum ; GM Helli-A og Fjölni-A . Sveitin vann allar viðureignir sínar utan að hún gerði jafntefli við Fjölni-A . Vignir Vatnar Stefánsson leiddi A-sveitina og vann allar sínar skákir , utan eina , en hann mætti ofjarli sínum í Oliver Aron Jóhannssyni , 1. borðsmanni Fjölni-A . Að öðru leyti tefldi Vignir Vatnar af miklu öryggi og undirritaður var sérstaklega ánægður með sannfærandi sigurskák hans gegn hinum efnilega 1. borðsmanni GM-Helli-A , Hilmi Frey Heimissyni . “ Ísmaðurinn með stáltaugarnar , ” Gauti Páll Jónsson , var afar sannfærandi á 2. borði og hefði fengið fullt hús , ef hann hefði fundið réttu leiðina í peðsendatafli gegn Dawid Kolka hjá GM-Helli-A , en skákin endaði í jafntefli . Að öðru leyti var frammistaða Gauta til fyrirmyndar og gaman að sjá hvað hann tefldi af verðskulduðu sjálfsöryggi . Veronika Steinunn Magnúsdóttir komst ekki almennilega í gang á 3. borði fyrr en eftir hléið , en þá tókst henni að ná sér í morgunverð . Eftir það tefldi hún af miklu sjálfsöryggi , en það er skoðun undirritaðs að Veronika sé betri skákmaður en hún geri sér sjálf grein fyrir og hún þurfi kannski bara að leyfa sér að hafa trú á því . Sérstaklega var eftirtektarvert hvernig Veronika vann sannfærandi sigur á Felix Steinþórssyni í GM-Helli-A , en þar tefldi Veronika miðtaflið af hugvitssemi og sjálfsöryggi . Fyrr í mótinu hafði Veronika tapað 2 skákum , fyrst og fremst vegna tímahraks , en þessa skák hóf hún 5 mínútum of seint ! Björn Hólm Birkisson var eini nýi A-liðsmaðurinn , en “ nýliðinn ” leysti hlutverk sitt vel af hendi og hlaut 6 vinninga úr 7 skákum . Skák hans við Hilmi Hrafnsson í Fjölni-A var áhugaverð og lærdómsrík . Fyrst vann Björn mann sem gaf Hilmi kost á að komast í sókn , síðan gerði Björn mistök þegar hann reyndi að næla sér í peð í viðbót í stað þess að einfalda taflið og vinna verðskuldaðan sigur og missti manninn til baka . Við tók jafnteflislegt endatafl , en Björn reyndist sterkari á klukkunni í miklu tímahraki beggja . Reyndist þetta mjög mikilvægur sigur fyrir liðið , sem hefði ella tapað einu viðureign sinni . Þar sem undirritaður var liðsstjóri A-liðsins , gat hann ekki fylgst jafn vel með öðrum liðum , en þar sem hann sá til sá hann að krakkarnir voru að tefla af mikilli einbeitingu og áhuga . Leifur Þorsteinsson leiddi B-liðið , en hann hefur lítið teflt síðastliðin tvö ár . Hann sýndi þó að hann hefur engu gleymt og tapaði einungis fyrir sterkustu mönnum mótsins , þeim Oliver Aron og Vigni Vatnari . Svava , systir Leifs , var einnig að tefla á sínu fyrsta móti í langan tíma og stóð sig jafnframt með prýði , en hún hlaut 3,5 vinning af 7 á 4. borði í D-liðinu , sem hlaut einmitt gullverðlaun sem besta D-liðið . Ekki er hægt að sleppa því að minnast á þátt Sólrúnar Elínar Freygarðsdóttur , sem tefldi á 1. borði fyrir E-liðið og hlaut 4,5 vinning úr 5 skákum og missti í raun niður unna skák í jafntefli með því að patta . Þrátt fyrir að þessi sigurganga TR-liðanna sé vissulega ánægjuleg og hvetjandi , bæði fyrir krakkana og okkur , aðstandendur barna - og unglingastarfsins , vill undirritaður samt koma á framfæri þeirri skoðun sinni að mót þetta er fyrst og fremst góð æfing . Nokkrir krakkanna hlutu hér mikla reynslu í mótataflmennsku , eins og liðsmenn F-liðsins , sem voru allt stúlkur á aldrinum 6 til 7 ára . Upprennandi skákprinssessur þar á ferðinni og afsprengi hinna velheppnuðu stúlknaæfinga á laugardögum sem Sigurlaug Regína Friðþjófsdóttir hefur haldið utan um af sinni alkunnu alúð . Liðsmenn E-liðsins og sumir liðsmanna D-liðsins voru sömuleiðis að safna mikilvægum augnablikum í reynslubankann , en á þessu móti er teflt með umhugsunartímanum 15 mínútur á skák , sem er ný reynsla fyrir mörgum þeirra . Eftir verðlaunaafhendingu mótshaldara var haldinn sérstakt TR-lokahóf og við það tilefni fengu Veronika Steinunn Magnúsdóttir og Leifur Þorsteinsson viðurkenningu , en þau eru orðin 15 ára og verða ekki gjaldgeng í þetta mót á næsta ári . TR þakkar þeim fyrir glæsilegt framlag í gegnum árin og leitin af arftökum þeirra er í fullum gangi á hverjum laugardegi í Faxafeni . Eftirfarandi glæsilegu fulltrúar tefldu fyrir hönd Taflfélags Reykjavíkur